ગુજરાતની ભૂમિ પર જ સ્વામીજીને એવી અનુભૂતિ થઇ કે ખરેખર ભારત જગતના દરેક ધર્મનું ઉદ્ગમ સ્થાન છે અને સર્વોચ્ચ ધર્મ સનાતન હિન્દુ ધર્મ છે. ગુજરાતમાં જ સ્વામી વિવેકાનંદના આંતરિક અને બાહ્ય વ્યક્તિત્વનું સર્વાંગી પરિવર્તન થયું. તેમના ગુરુભાઇ સ્વામી અખંડાનંદે નોંધ્યું છે કે ‘હું છેવટે માંડવી પહોંચ્યો...મેં જોયું કે સ્વામીજીના વ્યક્તિત્વમાં આમૂલ પરિવર્તન આવ્યું છે. તેમના બદલાયેલા આ વ્યક્તિત્વના તેજથી આખો રૂમ ઝળહળી રહ્યો છે ગુજરાતમાં જ લીંબડીના ઠાકોર સાહેબે સ્વામી વિવેકાનંદને આફતમાંથી ઉગારી લીધા હતા અને તેમને નવજીવન બક્ષ્યું હતું. તેઓ જામનગરમાં ઝંડુ ભટ્ટને મળ્યા હતા અને તેમની ઉદારતાથી પ્રભાવિત થયા હતા. તેમણે કચ્છના રણમાં અદભુત અનુભવ થયો હતો. તેમણે મૃગજળ સગી નજરે જોયું હતું. તેમણે પોતાનો આ અનુભવ ન્યૂ યોર્કના એક પ્રવચનમાં વર્ણવ્યો હતો.